ენტონი ბლინკენი
ენტონი ჯონ ბლინკენი (ინგლ. Antony John Blinken), ასევე ტონი ბლინკენი (ინგლ. Tony Blinken; დ. 16 აპრილი, 1962) — ამერიკელი საჯარო მოხელე და დიპლომატი. 2015-2017 წლებში მსახურობდა ბარაკ ობამას ადმინისტრაციის სახელმწიფო მდივნის მოადგილედ და ეროვნული უსაფრთხოების მრჩევლის მოადგილედ (2013-2015 წწ.). აშშ-ის სახელმწიფო მდივანი 2021 წლის 20 იანვრიდან. 2001–2002 წლებში ბლინკენი იყო სტრატეგიული და საერთაშორისო კვლევების ცენტრის მკვლევარი, შეერთებული შტატების სენატის დემოკრატების თანამშრომელთა კოორდინატორი 2001-2008 წლებში და ბარაკ ობამას ტრანზიციული გუნდის წევრი 2008 წლის ნოემბრიდან 2009 წლის იანვრამდე. 2009 - 2013 წლებში ბლინკენი თეთრ სახლში მუშაობდა. 2002 - 2008 წლებში ბლინკენს ეკავა შეერთებული შტატების სენატის საგარეო კომიტეტის დემოკრატების თანამშრომელთა კოორდინატორის თანამდებობა. კლინტონის ადმინისტრაციის დროს ბლინკენს ეკავა სხვადასხვა მაღალი თანამდებობი სახელმწიფო დეპარტამენტსა და ეროვნული უშიშროების საბჭოში. ობამას ადმინისტრაციის დასრულების შემდეგ ბლინკენი CNN-ის გლობალურ ანალიტიკოსად მუშაობდა. 2020 წლის ნოემბერში ჯო ბაიდენმა, აშშ-ის არჩეულმა პრეზიდენტმა, ბლინკენი სახელმწიფო მდივნის პოსტზე წარადგინა. 2021 წლის 19 იანვარს აშშ-ის სენატშის საგარეო საქმეთა კომიტეტის წინაშე მოსმენისას რესპუბლიკელმა სენატორმა კენტუკის შტატიდან, რენდ პოლმა, რომელიც ჩრდილოატლანტიკური ხელშეკრულების ორგანიზაციის ღია კარის პოლიტიკას უკვე წლებია ეწინააღმდეგება, სახელმწიფო მდივნობის კანდიდატს საქართველოს ნატოში წევრობის შესახებაც კითხვა. ბლინკენმა განაცხადა, რომ ის საქართველოს წევრობას ემხრობა, თუ „ქვეყანა წევრობის კრიტერიუმს დააკმაყოფილებს და ჩვენს საერთო უსაფრთხოებაში წვლილს შეიტანს“.